Afrikaanse Wikipedia: Geloofwaardig en betroubaar | Maroela Media
Afrikaanse Wikipedia: Geloofwaardig en betroubaar
Hoe weet mens of die inligting op Wikipedia geloofwaardig is? Wie sien dit na en kyk dat nie sommer enige Jan Rap en sy maat die inligting kan verander nie? Dié vrae word gereeld aan Keren van den Berg, projekbestuurder by Maroela Media, gevra.
"Dit is vir ons belangrik dat mense weet die inligting op Wikipedia is goed nagesien en dat daar 'n hele keuringsproses agter die skerms is voor enige inligting gepubliseer word," sê Keren. "Mense hoef nie bekommerd te wees dat sommer enigiemand hulle artikel kan verander nie. Wanneer inligting by 'n artikel gevoeg word, sal dit eers nagesien word deur 'n administrateur."
Deon Steyn, direksielid van Wikimedia ZA en administrateur vir Afrikaanse Wikipedia, sê daar is 'n streng keuringsproses voor artikels gepubliseer word. Deon, wat ook self bydraes lewer, het al duisende artikels nagegaan.
"Bronne moet verskaf word – mens kan dadelik sien as iets sommer nonsens is," sê Deon. Bronne word goed deurgegaan en Deon meen hoewel die nasienproses streng is, moet dit mense nie afskrik om 'n bydrae te lewer nie.
"Die administrateurs gee baie raad aan mense wat artikels skryf – daar is 'n spesifieke skryfstyl waaraan jy gou gewoond sal raak. Die skryfstyl is feitlik en koud, maar ons gee baie terugvoer sodat jy presies weet wat benodig word."
Daar is reeds ongeveer 45 000 Afrikaanse artikels op Wikipedia, maar Deon sê daar is steeds 'n tekort aan sekere onderwerpe.
"Ons kort artikels oor tegnologie – oor hoe, byvoorbeeld, 'n antenna werk. Daardie tipe artikels is nogal moeilik om te skryf. Bydraes oor ons sportsterre, wetenskap en finansies is ook nodig."
Vir Deon is sy betrokkenheid by Wikipedia ontspannend en hy geniet dit om elke dag iets nuuts te leer.
"Mens moet toegewyd wees en jy moet regtig 'n verskil wil maak. Daar word nie meer Afrikaanse inligtingsboeke gedruk soos oor byvoorbeeld skepe of naaldwerk nie. Dit is hoekom ek betrokke is."
As jy betrokke wil raak, stuur gerus 'n e-pos na [email protected]. Laat weet wat jou gebied van kundigheid is en waaroor jy graag sal wil skryf.